**ທິດທາງການພັດທະນາ ຂອງເມືອງຊ່ອນ ແຂວງຫົວພັນ.**

ເມືອງຊ່ອນ ແມ່ນໜຶ່ງໃນ 4 ເມືອງທຸກຍາກ ທີ່ອົງການປົກຄອງຂອງເມືອງ ຈະໄດ້ເຂົ້າຮ່ວມກອງປະຊຸມລະດົມຄວາມຄິດໃສ່ຮ່າງແຜນພັດທະນາຊົນນະບົດ ແລະ ລຶບລ້າງຄວາມທຸກຍາກຂອງ 4 ເມືອງທຸກຍາກ ເຊິ່ງຈະຈັດຂຶ້ນໃນວັນທີ 30 ມັງກອນ 2019, ທີ່ສະຖາບັນຂົງຈຶ ມະຫາວິທະຍາໄລແຫ່ງຊາດ. ກອງປະຊຸມດັ່ງກ່າວນີ້ ຈັດຂຶ້ນພາຍໃຕ້ການຮ່ວມມື ລະຫວ່າງ ກະຊວງກະສິກໍາ ແລະ ປ່າໄມ້ ກັບ ອົງການປົກຄອງແຂວງ ຂອງ 4 ແຂວງ ຄື: ຫົວພັນ, ຊຽງຂວາງ, ສະຫວັນນະເຂດ ແລະ ເຊກອງ ໂດຍພາຍໃຕ້ການສະໜັບສະໜູນດ້ານງົບປະມານ ຂອງລັດຖະບານ ສປ ຈີນ.

ກອງປະຊຸມນີ້ ແມ່ນຂັ້ນຕອນທີ 4 ຂອງຂະບວນການຮ່າງແຜນງານ ພັດທະນາຊົນນະບົດ ແລະ ລຶບລ້າງຄວາມທຸກຍາກ (ພຊລທ) ເພື່ອລະດົມທຶນ ພາຍຫຼັງທີ່ໄດ້ຈັດກອງປະຊຸມລະດົມຄວາມເຫັນກັບທ້ອງຖິ່ນຫຼາຍຄັ້ງ ແລະ ກັບກະຊວງຂະແໜງການຂັ້ນສູນກາງ 3 ຄັ້ງ. ຜົນຂອງການລະດົມຄວາມເຫັນຄັ້ງນີ້ ຈະເປັນຂໍ້ມູນເພື່ອປັບປຸງຮ່າງແຜນງານ ເພື່ອຂໍຄວາມເຫັນໂດຍຫຼັກການຈາກຂັ້ນເທິງ ແລ້ວນໍາໄປປຶກສາຫາລື ກັບທະນາຄານໂລກ ແລະ ສູນສາກົນແກ້ໄຂຄວາມທຸກຍາກ ສປ ຈີນ. ແນໃສ່ສູຊົນໃຫ້ສໍາເລັດ ໃນເດືອນ 6 ປີ 2020 ນີ້. ຈຸດປະສົງຂອງກອງປະຊຸມມື້ນີ້ແມ່ນ:

1. ເພື່ອເປັນການທົດລອງ ນໍາສະເໜີຮ່າງແຜນງານພັດທະນາຊົນນະບົດ ແລະ ລຶບລ້າງຄວາມທຸກຍາກ ຂອງເມືອງຊ່ອນ, ເມືອງໜອງແຮດ, ເມືອງນອງ ແລະ ເມືອງກະລຶມ ເຊິ່ງເປັນເມືອງທຸກຍາກ ນອນໃນບຸລິມະສິດຂອງລັດຖະບານ ຂອງການແກ້ໄຂຄວາມທຸກຍາກ ທັງຍັງເປັນເມືອງເປົ້າໝາຍຂອງກອງທຶນຫຼຸດຜ່ອນຄວາມທຸກຍາກ
2. ເພື່ອສ້າງຄວາມເຂົ້າໃຈອັນດີ ຕໍ່ທິດທາງ ນະໂຍບາຍ ພຊລທ ຂອງລັດຖະບານເຮົາ ສ້າງພຶ້ນຖານໃຫ້ການລະດົມທຶນຊ່ວຍເຫຼືອ ບັນດາເມືອງທຸກຍາກໃນສະເພາະໜ້າ ແລະ ຍາວນານ;
3. ເພື່ອລະດົມຄວາມເຫັນ ຂອງບັນດາຜູ້ໃຫ້ທຶນ, ບັນດານັກຄົ້ນຄວ້າເຂົ້າໃສ່ຮ່າງແຜນງານ ພຊລທ ທີ່ຄະນະວິຊາການຂອງເມືອງຂອງແຂວງ ໄດ້ຮ່າງຂຶ້ນໂດຍພື້ນຖານ.

**ບາງຂໍ້ມູນກ່ຽວກັບເມືອງຊ່ອນ**

**ສະພາບຈຸດພິເສດທົ່ວໄປ:**

* ເມືອງຊ່ອນ ເປັນເມືອງສ້າງຕັ້ງຄືນໃໝ່ ໄດ້ 5 ປີ, ທົ່ວເມືອງມີເນື້ອທີ່ທັງໝົດ 2.129 ກິໂລຕາແມັດ ໃນນັ້ນ**ເນື້ອທີ່ປ່າໄມ້ 185.200 ເຮັກຕາ, ເນື້ອທີ່ປູກຝັງ 10.500 ເຮັກຕາ; ເນື້ອທີ່ອຸທິຍານແຫ່ງຊາດນ້ຳແອດ-ພູເລີຍ 182.038 ເຮັກຕາ, ປ່າສະຫງວນຂອງເມືອງ 1.500 ເຮັກຕາ, ປ່າຜະລິດ/ປ່າຊົມໃຊ້ 23.828 ເຮັກຕາ ແລະ ປ່າຟື້ນຟູ 2.000 ເຮັກຕາ.**
* ອີງຕາມການປະເມີນ ຕາມດຳລັດ 348/ລບ ໃນປີ 2019 ຜ່ານມາ ແມ່ນມີ 21 ບ້ານທຸກຍາກ (61,76% ຂອງຈໍານວນບ້ານທັງໝົດ) ແລະ ມີ 665 ຄົວ​ເຮືອນທຸກຍາກ (25,10% ຂອງຄົວເຮືອນທັງໝົດ)
* **ຊາຍແດນທິດ​ເໜືອ​ຕິດ​ກັບເມືອງສົບກົບ ແຂວງເຊິນລາ ສສ ຫວຽດນາມ, ທິດ​ໃຕ້​ຕິດ​ກັບ​ ເມືອງຮ້ຽມ ແລະ ເມືອງຫົວເມືອງ; ທິດ​ຕາ​ເວັນ​ອອກ​ຕິດ​ກັບເມືອງແອດ ແລະ ເມືອງ​ຊຳເໜືອ; ທິດຕາ​ເວັນ​ຕົກ​ຕິດ​ກັບ ເມືອງໂພນທອງ ແລະ ເມືອງວຽງຄຳ ແຂວງຫຼວງພະບາງ.**
* ເປັນເມືອງພູດອຍ**,** ຫ່າງໄກສອກຫຼີກ**,** ມີພູຜາສູງຊັນ **ມີພື້ນທີ່ທຳການຜະລິດໜ້ອຍ, ສະມັດຕະພາບການຜະລິດຕ່ຳ, ປະຊາຊົນສ່ວນໃຫຍ່ ອາໄສຢູ່ລຽບຕາມສາຍນ້ຳແອດ, ນໍ້າເປີ້ເຊິ່ງພໍຈະມີພື້ນທີ່ທຳການຜະລິດປູກຝັງ-ລ້ຽງ ສັດ. ຄວາມສູງຈາກລະດັບໜ້ານ້ຳທະເລປະມານ 980 ແມັດ,** ມີອາກາດຊູ່ມເຢັນ**,** ອຸນຫະພູມສູງສຸດສະເລ່ຍ 30 **ອົງສາເຊ** ແລະ ຕ່ຳສຸດ 5 **ອົງສາເຊ**, ປະລິມານນໍ້າຝົນສະເລ່ຍ 2.100 ມິນລີແມັດຕໍ່ປີ;

**ທ່າແຮງໃນການພັດທະນາ:**

* ພື້ນຖານ​ໂຄງ​ລ່າງເຊັ່ນ: ລະບົບເສັ້ນທາງພາຍໃນເທດສະບານເມືອງ, ສຳນັກງານຫ້ອງການ​, ລະບົບໄຟຟ້າ, ນໍ້າປະປາ ແລະ ສິ່ງອຳນວຍຄວາມສະດວກຕ່າງໆ ໄດ້​ຮັບ​ການ​ພັດທະນາພໍສົມຄວນ,
* ມີ​ໜໍ່​ແໜງ ຕົວ​ແບບ​ການ​ປູກຝັງ-​ລ້ຽງ​ສັດ, ການ​ຄ້າ-​ການ​ບໍລິການ, ການ​ຕໍ່າຫູກ-​ທໍ​ໄໝ ​ແລະ ອື່ນໆ ໂດຍການສະໜັບສະໜູນ ຈາກກອງທຶນຫຼຸດຜາອນຄວາມທຸກຍາກ ນັບແຕ່ປີ 2012 ເປັນຕົ້ນມາ;
* ການ​ຜະລິດ​ຂອງ​ປະຊາຊົນ ຄ່ອຍໆຫັນ​ຈາກ​ການ​ຜະລິດ​ແບບ​ທໍາ​ມະ​ຊາດ, ກະ​ແຈກ​ກະຈາຍ​ພໍ​ກຸ້ມ​ກິນ​ກຸ້ມ​ຢູ່ຂອງ​ປະຊາຊົນ ​ມາ​ເປັນ​ການ​ຜະລິດເປັນ​ສິນຄ້າຫຼາຍ​ຂື້ນ;
* ມີ​ຊັບພະຍາກອນ​ທຳ​ມະ​ຊາດ​ທີ່​ອຸດົມສົມບູນ;
* ມີ​ມູນ​ເຊື້ອ​ທາງ​ດ້ານປະຫວັດ ສາດ, ວັດທະນາ​ທຳ​ຮີດ​ຄອງ​ປະ​ເພນີ​ທີ່​ເປັນ​ເອກະລັກ​ຂອງ​ເຜົ່າ ​ແລະ ຂອງ​ຊາດ;
* ມີຊື່​ສຽງ​ທາງດ້ານສີ​ໄມ້​ລາຍ​ມື ທາງ​ດ້ານ​ຫັດຖະກຳ​ຕໍ່າຫູກ, ການ​ຈັກສານ​ທີ່​ຢູ່ທັງ​ພາຍ​ໃນ ​ແລະ ຕ່າງ​ປະ​ເທດ;
* ເປັນເມືອງ​ທາງຜ່ານໄປສູ່ ເມືອງແຂວງຫຼວງພະບາງ ແລະ ແຂວງບັນດາພາກເໜືອ.

**ເປົ້າ​ໝາຍ​ຈຸດ​ສູ​ມການພັດທະນາ ຮອດ​ປີ 2024.**

* ລາຍໄດ້ສະເລ່ຍຕໍ່ຫົວຄົນ ຈະໃຫ້ໄດ້ປະມານ 1.079 ໂດລາ/ຄົນ/ປີ;
* ພົນລະເມືອງສ່ວນໃຫຍ່ຕ້ອງມີລະດັບການສຶກສາຈົບມັດທະຍົມຕອນປາຍ,
* ອັດຕາການຂາດສານອາຫານຂອງປະຊາຊົນ ແລະ ອັດຕາການຕາຍ ຂອງເດັກຕໍ່າກວ່າອາຍຸ 5 ປີໃຫ້ຫຼຸດລົງ;
* ປະຊາຊົນ ມີອາຍຸຍືນສະເລ່ຍ 68 ປີ;
* ເລັ່ງໃສ່ຍົກສູງສະມັດຕະພາບການຜະລິດ, ພັດທະນາສີມືແຮງງານ, ການສ້າງອາຊີບທີ່ໝັ້ນຄົງ, ຄວບຄູ່ກັບແນວຄິດສ້າງສັນຂອງປະຊາຊົນ ແລະເອົາໃຈໃສ່ຈັດສັນພື້ນທີ່ທໍາການຜະລິດ ໃຫ້ປະຊາຊົນຄຸ້ມຄອງນໍາໃຊ້ໃຫ້ມີຜົນສໍາເລັດສູງ.
* ຫັນປ່ຽນ ເອົາການຜະລິດຈາກພາກກະສິກຳຊົນນະບົດ ມາເປັນການຜະລິດເປັນສິນຄ້າຕາມທິດຫັນເປັນອຸດສະຫະກຳ-ທັນສະໄໝ ແລະ ກົນໄກຕະຫຼາດ;
* ສຸມໃສ່ຈັດຕັ້ງປະຕິບັດເນື້ອໃນ 4 ບຸກທະລຸຄື: ດ້ານຈິນຕະນາການ, ກົນໄກລະບອບລະບຽບການຄຸ້ມຄອງ-ບໍລິຫານລັດ, ພັດທະນາຊັບພະຍາກອນມະນຸດ ແລະ ແກ້ໄຂຄວາມທຸກຍາກ;
* ຂຸດຄົ້ນທ່າແຮງບົ່ມຊ້ອນ ພາຍໃນເມືອງເຊັ່ນ: ບຸກຄະລາກອນ, ຊັບສິນແລະອຶ່ນໆ ເພື່ອ ຮັບໃຊ້ໃຫ້ແກ່ການພັດທະນາເສດຖະກິດ-ສັງຄົມ;
* ສຸມໃສ່ນໍາພາປະຊາຊົນ ສ້າງພື້ນຖານການຜະ ລິດທີ່ຫັນເປັນອຸດສາຫະກໍາ ແລະ ທັນສະໄໝ ເທື່ອລະກ້າວ;
* ພັດທະນາສີມືແຮງງານ,ຮັບປະກັນການສ້າວຽກ ເຮັດງານທໍາ, ມີອາຊີບທີ່ແນ່ນອນ ແລະ ໝັ້ນຄົງ
* ສົ່ງເສີມ ແລະດຶງດູດການລົງທຶນຂອງປະຊາຊົນ,ເອກະຊົນພາຍໃນແລະຕ່າງປະເທດໃຫ້ຫຼາຍຂື້ນ;
* ພັດທະນາ​ເສດຖະກິດ-ສັງຄົມ​ໂດຍຕິດພັນກັບ​ວຽກ​ງານ​ປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ
* ຕັ້ງໜ້າຜັນຂະຫຍາຍ ແລະ ຈັດຕັ້ງປະຕິບັດວຽກງານສາມສ້າງຕາມມະຕິ​ຂອງ​ກົມ​ການ​ເມືອງ​ສູນ​ກາງ​ພັກສະ​ບັບ​ເລກທີ 03/ກມສພ, ລົງວັນທີ 15 ກຸມພາ 2012 ວ່າ​ດ້ວຍການ​ສ້າງ​ແຂວງ​ເປັນ​ຫົວໜ່ວຍຍຸດ​ທະ​ສາດ, ສ້າງ​ເມືອງ​ເປັນ​ຫົວໜ່ວຍ​ເຂັ້ມ​ແຂງ​ຮອບດ້ານ​ ແລະ ສ້າງ​ບ້ານ​​ເປັນ​ຫົວໜ່ວຍພັດທະນາໃຫ້ມີຜົນສຳເລັດສູງ.

*ຂ່າວ: ສ. ວັນນະວົງ*